Drie huisrowers in Welkom vasgetrekArgieffoto Drie vermeende huisrowers is vandeesweek in Welkom in hegtenis geneem, ure nadat hulle ŉ 34-jarige inwoner in sy huis oorval en beroof het. Volgens kapt. Stephen Thakeng, Vrystaatse polisiewoordvoerder, het die man Sondag in die vroeë oggendure in sy huis in Rheederspark geslaap toe die drie verdagtes toegeslaan het. “Die man het wakker geword toe iemand aan sy deur en venster geklop het. Een van die verdagtes was aan hom bekend en dié het by hom gepleit om die deur oop te maak,” het Thakeng gesê. Die man het die deur oopgemaak, waarna hy deur die drie verdagtes oorrompel is. Een van die verdagtes het hom met ŉ bierbottel in sy gesig geslaan en hy het op die grond geval. “Die trio het die huis deursoek en drie pelskomberse en R2 570 kontant gevat voor hulle die man verder aangerand en gevlug het.” ŉ Saak van huisroof is by die Welkom-polisie aanhangig gemaak. Beamptes van die misdaadvoorkomingseenheid het al om die uur gewerk en inligting opgevolg wat hulle tot ŉ huis in Thabong, waar die verdagtes geskuil het, gelei het. Die gesteelde goedere is in die verdagtes se besit gevind en hulle is in hegtenis geneem. Die drie verdagtes, Monyane Matlaletsa (28), Toto Ndongeni (25) en Frank Zwane (25), het reeds in die dorp se landdroshof verskyn op aanklag van huisroof. Die saak is tot 2 Augustus uitgestel vir verdere ondersoek. Hulle bly in aanhouding.